  Майя Бывальцева Пуктэм улон коркаослэн быдӟалазыя Удмуртия Приволжск федерал округе пырись 14 улосвылъёс пӧлын куинетӥ инты басьтэ. Элькунлэн тӧроез Александр Бречалов со сярысь вераз Росси кивалтэтлэн тӧроезлэн лэсьтӥськон но улосвылъёсты азинтон ужпумъёсъя воштӥсеныз Виталий Муткоен пумиськылыкуз, ивортэ Удмуртиысь тӧролэн но кивалтэтлэн пресс-службаез. 2018-тӥ арысь 8 толэзьлы (толшор - гудырикошкон) йылпумъянъёсъя Удмуртиын пуктэм улон юртъёсын котькуд 1 сюрс адямилы быдэн 300 квадрат метр усе. Дышетон юртъёс сярысь верано ке, та ужпум элькунын туж лэчыт сылэ – туннэ улосвыллы 31 школа кулэ. Ижкарын гинэ 14 дышетсконни пуктоно. Соин валче Александр Бречалов Берш архитектор ульчаын школа пуктыны «Жильё и городская среда» йӧскалык ӵектос улсын федерал коньдон басьтыны куриськонлы дурбасьтыны куриз. Со сяна, улосвыл тӧро Можгаын чылкытатӥсь сооружениосты лэсьтонэз йылпумъян понна федерал коньдэтысь валче вылысь уксё висъяны луонлыкез эскерыны куриз. Озьы ик Александр Бречалов Удмуртилэсь кун пунэмзэ 1 миллиард манетлы кулэстэм сярысь ивортӥз. Шыръяны луиз коммерци кредитъёслэсь ставказэс 12 процентысен 7,66 процентозь синтэмен. Со сяна, муниципал но кун предприятиосын аудит ортчытӥзы, административной реформая ӵектосэз быдэстӥзы, солэн инъетаз – кивалтонэз электрон амалэн выжтон но вань ёзъёсысь кивалтӥсьёслэсь лыдзэс кулэстон. Улосвыл тӧролэн верамезъя, коньдон ужпумъёсты тазатонъя программаез улонэ пыӵатон 2019-тӥ арын 2 миллиард 200 миллион манет пайда ваёз.  Тегъёс: Москва улонинты Удмуртия школаос лэсьтськон АлександрБречалов  